Tirsdag kunne TV2/Nord fortælle om Hjørring Kommune, som på grund af mangel på rent drikkevand vil rense grundvandet for sprøjtegifte ved hjælp af aktivt kul. Kommunen har tidligere søgt Nordjyllands Amt om lov til at rense vandet, men har flere gange fået afslag. Efter kommunalreformen har kommunerne selv overtaget kontrollen med drikkevandskvaliteten, og skal derfor også selv "give lov til" for eksempel at rense vandet. SF?s Steen Gade rejser nu sagen overfor miljøminister Connie Hedegaard (Kons.). Han vil bede ministeren redegøre for, hvad hun vil gøre for at sikre at beskyttelsesniveauet på miljøområdet ikke skrider efter kommunerne har overtaget kontrollen fra amterne med drikkevandskvaliteten, oplyser han i en pressemeddelelse. Dette bekymrer Steen Gade, for amterne havde en ret striks praksis på området - og ministeren har i flere omgange understreget at der ikke skal ske skred i beskyttelsesniveauerne i forhold til miljøet som følge af kommunernes overtagelse af området.

Opsummering:
TV2/Nord?s historie om vandrensning i Hjørring får Steen Gade til at rejse sagen overfor ministeren.